Proiect de ordin privind siguranța la metrou
Ministerul Transporturilor și Infrastructurii (MTI) a anunțat vineri lansarea în consultare publică a unui proiect de ordin al ministrului pentru aprobarea normelor privind autorizarea, implementarea și dezvoltarea sistemului de menținere a competențelor profesionale pentru personalul cu responsabilități în siguranța circulației din cadrul operatorilor de transport cu metroul din România.
Scopul proiectului de act normativ este actualizarea legislației privind gestionarea competențelor profesionale, inclusiv menținerea acestora după formarea inițială, pentru personalul responsabil de siguranța circulației în activitatea de transport cu metroul.
Potrivit proiectului de ordin, Autoritatea de Siguranță Feroviară Română (ASFR) este desemnată ca autoritate competentă pentru autorizarea personalului cu responsabilități în siguranța circulației din cadrul operatorilor de transport cu metroul, precum și pentru monitorizarea implementării și dezvoltării sistemului de menținere a competențelor profesionale pentru acest personal.
Inițiativa de introducere a acestui proiect de ordin vine în urma coliziunii recente din stația de metrou Timpuri Noi, între două trenuri de metrou, eveniment care nu a provocat victime sau pagube materiale, dar a subliniat importanța asigurării unui nivel crescut de siguranță în transportul cu metroul.
Incidentul din februarie de la stația Timpuri Noi a pornit această inițiativă
Pe 27 februarie, un tren de metrou a intrat pe linia ocupată de un alt tren la stația Timpuri Noi, ceea ce a produs tamponarea celor două trenuri, în urma acestui incident nefiind înregistrate victime sau pagube materiale.
"A avut loc un incident feroviar la staţia Timpuri Noi, pe care Metrorex deja l-a avizat la AGIFER (Agenţia de Investigare Feroviară Română – n. r.), urmând ca organele abilitate să investigheze evenimentul şi să dispună măsurile care se impun. Unul dintre dintre trenuri a intrat pe linia ocupată de alt tren ceea ce a produs cuplarea celor două trenuri. Menţionăm că în urma acestui incident nu există victime sau pagube materiale. Călătorii au fost debarcaţi în siguranţă şi circulaţia trenurilor a fost reorganizată", a informat Metrorex, printr-un comunicat.
Ulterior, în alt comunicat, Metrorex a anunţat că, în jurul orei 19:15, în staţia de metrou Timpuri Noi, s-a efectuat un parcurs eronat la o linie ocupată de un alt tren, din acest motiv, circulaţia de metrou fiind reorganizată între staţiile Mihai Bravu şi Nicolae Grigorescu.
Ministrul Transporturilor și Infrastructurii, Sorin Grindeanu, a solicitat conducerii companiei Metrorex să prezinte un raport privind cauzele incidentului, iar după finalizarea anchetei AGIFER, se așteaptă măsuri pentru evitarea repetării unor astfel de evenimente.
"După finalizarea anchetei AGIFER, îmi doresc ca managementul profesionist al acestei companii să ia măsuri pentru ca astfel de evenimente să nu se mai repete! Conducerea Metrorex este selectată în baza legislaţiei privind guvernanţa corporativă, ceea ce cu atât mai mult obligă compania să aibă ca principale preocupări siguranţa şi corecta informare a cetăţenilor", a declarat Sorin Grindeanu.